Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 306/12/8811	Trebišov, 20.6.2012
EEČ : 2-69-226-2012

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Trebišov
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: 
Obsahom zmieru je:
a.	Peňažná suma určená na všeobecne prospešné účely: 50,00 € 
b.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX
	Dňa 28.04.2012 v čase okolo 14.00 h došiel na mŕtve rameno rieky Bodrog v katastri obce XXXXX č. revíru XXXXX patriaceho do XXXXX, IČO: XXXXX, kde neoprávnene zasiahol do výkonu rybárskeho práva tým, že aj napriek tomu, že je držiteľom rybárskeho povolenia č. XXXXX vydaného MO SRZ XXXXX, lovil ryby v dobe hájenia na nedovolenom mieste a nedovoleným spôsobom, a to návnadou na hnojové červy, ako aj kostné červy, pričom je na stojatých vodách všeobecný zákaz lovu rýb do 31.05.2012, pričom ulovil karasa striebristého o veľkosti 35 cm, čím takto spôsobil pre XXXXX škodu vo výške 0,50 €.

Odôvodnenie: 
Uznesením policajného orgánu OO PZ v XXXXX sp. zn. XXXXX z 28.04.2012 bolo začaté trestné stíhanie vo veci pre prečin pytliactva podľa § 310 ods. 1 Tr. zák. Následne dňa 30.04.2012 bolo vznesené obvinenie XXXXX pre vyššie uvedený prečin, na tom skutkovom základe, ako je uvedené vo výroku tohto uznesenia. 

V rámci mediačného konania zástupca poškodenej strany XXXXX vyhlásil, že od obv. XXXXX si nenárokuje náhradu škody, pretože poškodenej strane škoda nevznikla, pretože ulovená ryba im bola vrátená a pustená do vody. 
Dňa 30.05.2012 zložil obvinený XXXXX na účet XXXXX v XXXXX peňažnú sumu vo výške 100,- (Jedensto) €. Zo záznamu o zložení peňažnej sumy obvinený určil 50 % sumy, t. j. 50,- € štátu na peňažnú pomoc poškodeným podľa osobitného predpisu a 50 % zo zloženej sumy, t. j. 50,- € XXXXX 

Z uvedeného teda vyplýva, že obvinený i zástupca poškodenej strany súhlasili so schválením zmieru, obvinený vyhlásil, že spáchal skutok, pre ktorý je stíhaný, škoda pre poškodenú stranu nevznikla, pretože ryba bola vrátená a zložil na účet XXXXX peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu. Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery, prokurátor považoval takýto spôsob rozhodnutia za dostačujúci, a preto zmier medzi obvineným na jednej strane a poškodenou stranou na strane druhej schválil a trestné stíhanie proti obv. XXXXX zastavil. 

Po vykonateľnosti uznesenia o schválení zmieru a zastavení trestného stíhania v predmetnej veci nariaďuje sa učtárni XXXXX, aby bola suma 50,- € poukázaná štátu na peňažnú pomoc poškodeným podľa osobitného predpisu a suma 50,- € poukázaná XXXXX 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Bók
prokurátor